REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/328-15

22. jul 2015. godine

B e o g r a d

Z A P I S N I K

TRIDESETDEVETE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

UTORAK, 21. JUL 2015. GODINE

Sednica je počela u 12.00 časova.

Sednicom je predsedavao Aleksandar Senić, predsednik Odbora. Sednici su prisustvovali članovi Odbora: Katarina Šušnjar, Dragan Šormaz, Dušica Stojković, Gordana Čomić, Mira Petrović i zamenici članova Dijana Vukomanović, Sonja Vlahović, Mirjana Andrić i Nenad Nikolić. Sednici nisu prisustvovali članovi Odbora Vesna Marković, Irena Aleksić, Ljubiša Stojmirović, Ivan Bauer, Nataša Vučković, Laslo Varga i Bojan Kostreš.

Sednici su prisustvovali i Nena Tomović, iz Ministarstva građevinarstva, saobraćaja i infrastrukture i Jelisaveta Tasev iz Kancelarije za evropske integracije.

Na predlog predsednika Odbora jednoglasno je usvojen sledeći

D n e v n i r e d

1. Predlog zakona o istraživanju nesreća u vazdušnom, železničkom i vodnom saobraćaju, koji je podnela Vlada (broj 34-1861/15 od 18. jula 2015. godine), u načelu,
2. Predlog zakona o izmenama Zakona o obligacionim i osnovama svojinsko-pravnih odnosa u vazdušnom saobraćaju, koji je podnela Vlada (broj 343-1578/15 od 10. juna 2015. godine), u načelu.

Pre prelaska na dnevni red predsednik Odbora je predložio da Odbor usvoji zapisnike sa 34, 36, 37 i 38. sednice Odbora. Zapisnici su uvojeni jednogasno.

**Tačka 1.**

Predsedavajući je otvorio raspravu po prvoj tački dnevnog reda Predlog zakona o istraživanju nesreća u vazdušnom, železničkom i vodnom saobraćaju i dao reč N. Tomović koja je ukratko obrazložila da je glavni razlog za donošenje ovog zakona potreba da se na jedinstven način uredi oblast kojom će se obezbediti veći stepen zaštite života, zdravlja i bezbednosti lica koja koriste vazduhoplove, železnicu i plovila. Ovim zakonom se uređuju istraživanja udesa i ozbiljnih nezgoda u vazdušnom, železničkom i vodnom saobraćaju, a ujedno se utvrđuje nadležnost i ovlašćenja organa za sprovođenje istrage, postupak istraživanja kao i vršenje nadzora nad primenom ovog zakona.

U daljoj diskusiji su učestvovali G. Čomić, koja je postavila pitanje u vezi sa Centrom za istraživanje nesreća, D. Stojković, koja je pitala koje su sve zainteresovane strane bile uključene u izradu ovog Predloga zakona i koje su primedbe sate od strane saobraćajnog i mašinskog fakulteta kao i da se objasni pojam nesreće koji se koristi u ovom Predlogu zakona. A. Senić je pitao zašto tramvajska vozila nisu predmet ovog zakona. N. Tomović je odgovorila da su ovim zakonom definisane nadležnosti, sva preduzeća koja se bave saobraćajem u slučaju nesreće imaju obavezu da pozovu Centar za istraživanje nesreća. Centar postaje koordinator svih aktivnosti, a na neki način i kontrolni organ svih preduzeća iz oblasti saobraćaja. Što se tiče saradnje sa stručnom javnošću, oni su konsultovani i sve primedbe su prihvaćene, ukoliko je to bilo moguće. Tramvaji su deo gradskog šinskog prevoza, nisu deo železničkog saobraćaja, tako da nisu obuhvaćeni ovim zakonom.

Pošto se više niko nije javio za reč, predsedavajući je zaključio raspravu i stavio na glasanje Predlog zakona o istraživanju nesreća u vazdušnom, železničkom i vodnom saobraćaju, u načelu. Odbor je većinom glasova usvojio Predlog zakona o istraživanju nesreća u vazdušnom, železničkom i vodnom saobraćaju, u načelu.

**Tačka 2.**

Predsedavajući je otvorio raspravu po drugoj tački dnevnog reda Predlog zakona o izmenama Zakona o obligacionim i osnovama svojinsko-pravnih odnosa u vazdušnom saobraćaju i dao reč N. Tomović koja je obrazložila predlog zakona i navela da predviđena rešenja prvenstveno imaju za cilj da uklone uočene nedostatke terminološke prirode i da na taj način omoguće efikasniju primenu i preciznije tumačenje važećeg zakona. Pored navedenog izmene zakona izvršene su u cilju dodatnog usklađivanja sa Uredbom Evropskog parlamenta i Saveta EU broj 261/2004 o zajedničkim pravilima u pogledu naknade štete i pomoći putnicima u slučaju uskraćivanja ukrcavanja, otkazivanja letova ili velikog kašnjenja letova.

U diskusiji je učestvovala G. Čomić koja je pitala zašto se koristi naziv paket aranžman a ne ugovor o organizaciji putovanja. N. Tomović je predložila da G. Čomić uloži amandman po ovom pitanju, a predstavnici ministarstva će joj na sednici skupštine obrazložiti zašto se ovaj amandman prihvata ili ne prihvata.

Pošto se više niko nije javio za reč, predsedavajući je zaključio raspravu i stavio na glasanje Predlog zakona o izmenama Zakona o obligacionim i osnovama svojinsko-pravnih odnosa u vazdušnom saobraćaju, u načelu. Odbor je većinom glasova usvojio Predlog zakona o izmenama Zakona o obligacionim i osnovama svojinsko-pravnih odnosa u vazdušnom saobraćaju, u načelu.

Sednica je završena u 12.30 časova.

Na sednici Odbora vođen je tonski zapis.

SEKRETAR ODBORA PREDSEDNIK ODBORA

Aleksandar Đorđević Aleksandar Senić